กฎกระทรวงกำหนดหลักเกณฑ์และวิธีการเกี่ยวกับการขอและการออกใบแทนใบอนุญาตการย้ายสถานที่ที่ระบุไว้ในใบอนุญาต และการโอนใบอนุญาต พ.ศ. 2551

กฎกระทรวง
กำหนดหลักเกณฑ์และวิธีการเกี่ยวกับการขอและการออกใบแทนใบอนุญาต
การย้ายสถานที่ที่ระบุไว้ในใบอนุญาต
และการโอนใบอนุญาต
พ.ศ. ๒๕๕๑[๑]
 

อาศัยอำนาจตามความในมาตรา
๒๓ วรรคสอง มาตรา ๒๔ วรรคสอง มาตรา ๕๘ แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ และมาตรา ๒๕ วรรคห้า แห่งพระราชบัญญัติมาตรฐานผลิตภัณฑ์อุตสาหกรรม พ.ศ.
๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่ ๕)
พ.ศ. ๒๕๓๕ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้

ข้อ ๑ ให้ยกเลิกกฎกระทรวง ฉบับที่ ๘ (พ.ศ. ๒๕๑๖)
ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑

ข้อ ๒
ผู้รับใบอนุญาตผู้ใดประสงค์จะขอใบแทนใบอนุญาต
ขอย้ายสถานที่ที่ระบุไว้ในใบอนุญาต หรือขอโอนใบอนุญาต ให้ยื่นคำขอรับใบแทนใบอนุญาต
คำขอย้ายสถานที่ที่ระบุไว้ในใบอนุญาต หรือคำขอโอนใบอนุญาต
ตามแบบที่เลขาธิการสำนักงานมาตรฐานผลิตภัณฑ์อุตสาหกรรมกำหนด
การยื่นคำขอรับใบแทนใบอนุญาต
คำขอย้ายสถานที่ที่ระบุไว้ในใบอนุญาตหรือคำขอโอนใบอนุญาต
ให้ยื่นต่อสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม

ข้อ ๓ ใบแทนใบอนุญาต ให้ใช้ตามแบบใบอนุญาตเดิมแต่ให้มีข้อความว่า
ใบแทน โดยผู้มีอำนาจออกใบอนุญาตลงชื่อพร้อมทั้งลงวันเดือนปีที่ออกใบแทนกำกับไว้ด้วย

ข้อ ๔
ใบอนุญาตให้ย้ายสถานที่ที่ระบุไว้ในใบอนุญาต
และใบอนุญาตให้โอนใบอนุญาตให้เป็นไปตามแบบที่เลขาธิการสำนักงานมาตรฐานผลิตภัณฑ์อุตสาหกรรมกำหนด

ข้อ ๕ ใบแทนใบอนุญาต
ใบอนุญาตให้ย้ายสถานที่ที่ระบุไว้ในใบอนุญาต และใบอนุญาตให้โอนใบอนุญาต
ที่ออกให้แก่ผู้ขอรับใบอนุญาตก่อนวันที่กฎกระทรวงนี้ใช้บังคับให้ยังคงใช้บังคับได้ต่อไปจนกว่าจะสิ้นอายุ

ข้อ ๖ บรรดาคำขอรับใบแทนใบอนุญาต
คำขอย้ายสถานที่ที่ระบุไว้ในใบอนุญาตหรือคำขอโอนใบอนุญาต
ที่ได้ยื่นไว้ก่อนวันที่กฎกระทรวงนี้ใช้บังคับและยังอยู่ในระหว่างการพิจารณาให้ถือว่าคำขอนั้นเป็นคำขอตามกฎกระทรวงนี้โดยอนุโลม


ให้ไว้
ณ วันที่ ๒๓ กรกฎาคม พ.ศ. ๒๕๕๑
สุวิทย์ คุณกิตติ
รัฐมนตรีว่าการกระทรวงอุตสาหกรรม
หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากกฎกระทรวง ฉบับที่ ๘ (พ.ศ.
๒๕๑๖) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑
ได้กำหนดหลักเกณฑ์และวิธีการเกี่ยวกับการขอและการออกใบแทนใบอนุญาต การย้ายสถานที่ที่ระบุไว้ในใบอนุญาตและการโอนใบอนุญาต
ที่ก่อให้เกิดความยุ่งยากแก่ผู้ขอรับใบแทนใบอนุญาตและใบอนุญาตในการยื่นหลักฐานประกอบคำขอดังกล่าว
ดังนั้น
เพื่ออำนวยความสะดวกแก่ผู้ขอรับใบแทนใบอนุญาตและใบอนุญาต
สมควรปรับปรุงหลักเกณฑ์และวิธีการในเรื่องดังกล่าวให้เหมาะสมยิ่งขึ้น จึงจำเป็นต้องออกกฎกระทรวงนี้






วิภา/ปรับปรุง
๑๖ มีนาคม ๒๕๖๓

อรญา/ตรวจ
๒๓ กรกฎาคม ๒๕๖๓

[๑]
ราชกิจจานุเบกษา เล่ม ๑๒๕/ตอนที่ ๙๔ ก/หน้า ๑/๑๕
สิงหาคม ๒๕๕๑